Вътьо Раковски
Не ще оставя да си идеш…

chitanka.info

Не ще оставя да си идеш

от мен, от моите очи.

Ще те затворя в клепки като в миди,

като във зид ще те зазидам.

Не ще оставя да си идеш

от мен, от моите очи.

Не ще оставя да си идеш

от мен, от моето сърце.

Там посред всичките обиди

ще нося твоето лице.

Дори да ме презреш и ненавидиш,

не ще оставя да си идеш

от мен, от моето сърце.

Ще те оставя да си идеш

от мене и от моя ден

единствено когато видя,

че в тебе аз съм отразен

като в реката бряг най-свиден.

Тогава ти от мен ще си отидеш,

но не без мен, но не без мен.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.